**ZÁPIS č. 10**

**Z RIADNEHO ZASADNUTIA SPRÁVNEJ RADY TASR**

**19. októbra 2016 so začiatkom o 14.00 h**

**Prítomní členovia správnej rady:** Vladimír Masár, Boris Chovanec, Ján Sand, Peter Alakša, Richard Kvasňovský

**Ospravedlnení:**

**Hostia:** PhDr. Jaroslav Rezník, generálny riaditeľ TASR ,

 Anežka Hrdá – asistentka poslanca J.Viskupiča

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal predseda rady Vladimír Masár. Konštatoval, že rada je uznášaniaschopná a navrhol program zasadnutia:

 **Program:**

1. **Informácia o výsledku kontroly NKÚ SR v TASR**
2. **Hodnotenie plnenia rozpočtu TASR a informácie z účtovníctva k 30. 9. 2016**
3. **Návrh na odpis pohľadávok**
4. **Rôzne**

**UZNESENIE č. 29/2016:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

1. **Informácia o výsledku kontroly NKÚ SR v TASR**

 Predseda Správnej rady TASR požiadal generálneho riaditeľa, aby informoval členov rady o výsledku kontroly NKÚ SR v TASR.

Generálny riaditeľ uviedol, že kontrola hospodárenia s finančnými prostriedkami a nakladaním majetku prebiehala v TASR v  čase od 27.5. 2016 do 19. 9. 2016. Na základe výsledkov kontroly uvedených v protokole NKÚ SR ukladá štatutárnemu orgánu kontrolovaného subjektu prijať opatrenia na odstránenie kontrolou zistených nedostatkov v termíne do 28.10. 2016. Správu o plnení, resp. splnení prijatých opatrení má TASR predložiť na NKÚ SR do 31.1. 2017.

 GR TASR podrobne oboznámil členov rady s výsledkami kontroly. V tejto súvislosti uviedol nasledovné:

Najvyšší kontrolný úrad Slovenskej republiky vykonal kontrolu hospodárenia s finančnými prostriedkami a nakladania s majetkom v oblasti médií a audiovízie na základe plánu kontrolnej činnosti na rok 2016.

Účelom kontroly bolo prekontrolovať stav dodržiavania všeobecne záväzných právnych predpisov a zmluvných podmienok použitia verejných prostriedkov.

Predmetom kontroly bolo zhodnotiť pôsobnosť kontrolovaného subjektu, analýzu hospodárenia, dodržiavanie všeobecne záväzných právnych predpisov pri vynakladaní verejných prostriedkov a plnenie povinností pri správe a ochrane majetku verejnoprávnej inštitúcie.

Kontrolná skupina preverila zostavenie účtovnej závierky za roky 2014 a 2015. Kontrolou neboli zistené rozpory s § 17 zákona o účtovníctve. Účtovná závierka bola overená audítorom.

V roku 2015 TASR rovnako ako v roku 2014 splnila všetky podmienky zmluvy o poskytovaní služieb vo verejnom záujme podľa § 3 ods. 5 zákona o TASR, ktorú uzavrela s MK SR.

Správa o výsledku kontroly je štruktúrovaná nasledovne :

1. Pôsobnosť kontrolovaného subjektu – **bez výhrad**.
2. Analýza hospodárenia

2.1 Rok 2014 – **nedostatky zistené neboli.**

2.2 Rok 2015 – **nedostatky zistené neboli.**

1. Dodržiavanie VZPP pri vynakladaní verejných prostriedkov
	1. Obstarávanie osobných automobilov

Tlačová agentúra Slovenskej republiky obstarávala v roku 2015 osobné motorové vozidlá v počte deväť kusov z dôvodu havarijného stavu vozového parku. Vzhľadom k tomu, že sa jednalo o tovary „bežne dostupné na trhu“ postupovala ako pri podlimitných zákazkách s využitím elektronického trhoviska podľa § 92 až 99 zákona o verejnom obstarávaní č. 25/2006 Z. z. v platnom znení. Maximálna hranica finančného limitu pre využitie uvedeného spôsobu obstarávania bola do 207 000,00 EUR bez DPH.

V technickej špecifikácii TASR uvádzala minimálny rozsah objemu motora, resp. maximálnu spotrebu paliva ako aj ostatné parametre, ktoré sú merateľné. Boli označené ako maximálne resp. minimálne a bolo z nich zrejmé, že ide o vozidlá nižšej triedy a zároveň bolo zohľadnené kritérium najnižšej ceny. TASR mala konkrétne požiadavky na farbu automobilu a to farby - bielu a modrú, ktoré sú firemnými farbami TASR od roku 2008. TASR je presvedčené, že uvedené špecifikácie poskytujú mnohí výrobcovia ako napr. Peugeot, Citroen, ich bežnou farbou sú aj modrá, biela a ich kombinácie a rovnako majú porovnateľné parametre so značkami Škoda. Súťaže prostredníctvom EKS sa zúčastnili štyria uchádzači.

Obstaranie zimných pneumatík a evidencia motorových vozidiel neboli súčasťou predmetu obstarávania (neboli zahrnuté ani v predpokladanej hodnote ani v technickej špecifikácii). V období, kedy sa konala príprava obstarávania (mesiac september, október) dodávatelia neposkytovali žiadne zľavy ani akcie. O tom, že TASR konala hospodárne svedčí fakt, že TASR obstarala zimné pneumatiky s diskami za mimoriadne výhodné ceny (cena na jedno auto bola 420 Eur s DPH ), čiže 105 Eur za disk so zimnou pneumatikou, čo je bežná cena iba pneumatiky. Išlo o tovary bežne dostupné na trhu, vzhľadom na finančný limit sa nepostupovalo prostredníctvom elektronického trhoviska. Evidenciu motorových vozidiel nezabezpečovalo oddelenie logistiky, pretože je tam jeden zamestnanec, ktorý je aj šoférom aj technicko-hospodárskym pracovníkom a v danom období bol mimoriadne vyťažený inými úlohami.

* 1. Reklamné a marketingové služby

Pri obstarávaní 40 ks krytiek na mikrofón s potlačou (faktúra č. 5129/04/2015) nešlo o reklamné predmety, ale o tovar, ktorý slúži redaktorom na vykonávanie ich hlavnej činnosti a logo TASR, ktoré sa nachádza na krytkách na informovanosť a nie na reklamu. Takýto predmet obstarávania je jedinečný, nie je bežne dostupný na trhu a nemôžu ho využívať žiadne iné agentúry, rozhlasové a TV stanice a printové média. Na základe uvedených skutočností TASR vyhodnotila, že ide o tovar nie bežne dostupný na trhu a preto došlo k realizácii prieskumu trhu.

TV spot – PF 2015 (faktúra č. 5033-A/02/2015) a Reklamné a marketingové služby (faktúra č. 5042/02/2015) boli obstarávané v „prechodnom období“ , t. j. obdobie od 1.júla 2013 do jedného kalendárneho mesiaca po zriadení elektronického trhoviska - do 1.3.2015, kedy sa do finančného limitu do 20000,00 eur bez DPH obstarávali všetky tovary a služby formou postupov uvedených v § 9 ods. 9 zákona o verejnom obstarávaní. Rovnaký limit platil pri zákazke na tovar a služby bežne dostupné, alebo či išlo o zákazku nie bežne dostupné tovary a služby. Uvedené postupy podľa § 9 ods. 9 boli uplatnené pri oboch zákazkách.

Zákazky: Propagačná kampaň „Nebuď otrok drog“ (faktúra č. 5368/10/2015) a Priamy marketing (faktúra č. 5435/1/2015). Obe zákazky boli poskytované na základe špecifických a pre daný prípad jedinečných požiadaviek.

Propagačná kampaň „Nebuď otrok drog“ – požiadavky:

Vytvorenie ideovej a kreatívnej koncepcie propagačnej kampane, ktorej cieľom je zníženie dopytu po drogách podporou inovatívnych prístupov v práci s deťmi a mládežou s využitím masovokomunikačných a informačných technológií. Projekt je zameraný na sekundárnu, čiže adresnú prevenciu drogovej závislosti. Projekt Nebuď otrok drog mal preto ambíciu poskytnúť tejto cieľovej skupine opinion leaderov z „vlastných radov“, ktorí budú realizátorovi projektu zasielať ľubovoľné digitálne nosiče (text, zvuk, obraz), ktorých obsah bude tematicky zameraný na prevenciu drogových závislostí. Realizátor bude tieto digitálne nosiče uverejňovať v cieľovou skupinou masívne sledovanom digitálnom online prostredí. Na uverejnené digitálne nosiče budú samozrejme spätne reagovať mladiství návštevníci online prostredia a vytvorí sa tak viacsmerná výmena informácií na tému prevencie drogových závislostí bez akéhokoľvek viditeľného zásahu dospelých, čo maximálne zvýši účinnosť takejto komunikácie, a to aj kreatívnym stvárnením, provokujúcim click-rate na bannery, presmerované na www. [nebudotrokdrog.sk](http://nebudotrokdrog.sk).

Priamy marketing – požiadavky

* Stratégia oslovenia a návrh komunikačného konceptu adresnej propagácie produktového portfólia TASR Návrh komunikačného mixu a timing (direct mail, email, baner, telemarketing)
* Kreatívne spracovanie, grafické a textové návrhy jednotlivých komunikačných nástrojov.

Tieto služby nie sú ponúkané na trhu v podobe ako je vyššie uvedené, nemôže ich využívať iný spotrebiteľ alebo iné osoby na trhu, iba TASR. Nie sú spotrebného charakteru a nie sú určené na uspokojovanie bežných prevádzkových potrieb.

Zároveň, vzhľadom na charakter požadovaných služieb , sa urobil test bežnej dostupnosti, ktorý potvrdzuje ,že tieto služby nie sú bežne dostupné.

Na základe uvedených podmienok TASR vyhodnotila, že nejde o služby bežne dostupné na trhu a pri ich obstarávaní TASR postupovala v súlade s ustanoveniami § 9 ods. 9 zákona o verejnom obstarávaní.

* 1. Poskytnuté preddavky – boli zistené administratívne **nedostatky bez finančných dopadov**.
1. Plnenie povinností pri správe a ochrane majetku verejnoprávnej inštitúcie
	1. Digitalizácia archívu TASR – boli zistené **nedostatky bez finančných dopadov**.

Generálny riaditeľ TASR konštatoval, že za metodický problém plošného charakteru považuje návrh kontrolnej skupiny, ktorý sa premietol do protokolu o výsledku kontroly,tým že podstatou projektu bolo vytvorenie databázy zdigitalizovaného archívu TASR prístupnej a použiteľnej pre potreby TASR a laickej a odbornej verejnosti.

Táto databáza nebola v účtovníctve organizácie ocenená. Fyzická digitalizácia ako taká bola čiastočne dodaná ako služba a bola účtovaná ako výdavok a náklad organizácie. Softvérové ahHardvérové prostriedky sa účtovali ako hmotný a nehmotný majetok, ktorý bol učtovaný podľa svojej povahy a následne odpisovaný.

Tým vznikla situácia, že v účtovníctve TASR boli a sú do majetku zaradené iba hardvérové a softvérové súčasti tejto databázy. Databáza ako taká, so všetkým svojim projektovým obsahom sa do majetku TASR nedostala.

Keďže po ukončení projektu vzniknutá databáza nemala žiadnu účtovnú hodnotu, NKÚ SR odporúča zo strany TASR jednotlivé výdavky analyzovať v súvislostiach a oceniť databázu vcelku alebo jednotlivo, v zmysle zákonov o účtovníctve a o dani z príjmu. A to už ako nehmotný majetok alebo ako databázu, ktorá tvorí de facto digitalizovaný historický archív TASR od roku 1945 do roku 1993 tak, aby neprišlo k strate vytvorenej hodnoty.

Keďže išlo o projekt slúžiaci k zachovaniu kultúrneho dedičstva spred roku 1993, bude potrebné prerokovať s MF SR a MK SR možnosť jeho zúčtovania ako súčasti pamiatkového fondu, aby neprišlo prípadným odpisovaním k zníženiu jeho hodnoty.

* 1. Inventarizácia – boli zistené **nedostatky bez finančných dopadov**.
	2. Majetok – boli zistené **nedostatky bez finančných dopadov**.
	3. Pohľadávky – **nedostatky zistené neboli.**

Na základe zistených nedostatkov do 28.10. 2016 prijme TASR opatrenia na ich odstránenie a odošle ich NKÚ SR.

Predseda rady poďakoval GR TASR a otvoril diskusiu.

J.Sand- ocenil prácu na digitalizácii archívu ako veľmi záslužnú.

V.Masár- konštatoval, že to bola prvá kontrola NKÚ na pôde TASR od roku 2008. To, že sa nenašli významnejšie nedostatky, svedčí o kvalitnej práci rady ako kontrolného orgánu, ale predovšetkým o kvalitnej a odbornej práci celej agentúry. Zdôraznil, že treba, aby zainteresované orgány zaujali systémové stanovisko k metodike zúčtovania zhodnotenia historického archívu TASR po ukončení procesu digitalizácie archívu.

Po skončení diskusie predseda rady navrhol uznesenie :

**UZNESENIE č. 30/2016**

SR TASR zobrala na vedomie Informáciu o výsledku kontroly NKÚ SR v TASR a odporúča generálnemu riaditeľovi, aby sa vo veci jednotnej metodiky zúčtovania zhodnotenia historického archívu TASR v procese digitalizácie listom obrátil na kompetentné ministerstvá.

 Za: 5 Proti: 0 Zdržal sa: 0

**Uznesenie bolo prijaté.**

1. **Hodnotenie plnenia rozpočtu TASR a informácie z účtovníctva k 30. 9. 2016**

 Predseda Správnej rady TASR požiadal generálneho riaditeľa, aby odprezentoval

materiál o plnení rozpočtu za obdobie I. – IX./2016.

 PhDr. Rezník predložil členom rady podrobné finančné výkazy- plnenie rozpočtu príjmov a výdavkov, prehľad vybraných pasív a aktív a predpokladaný vývoj nákladov a výnosov za I. – III.štvrťrok 2016 a ich porovnanie s I. – III.štvrťrokom 2015.

TASR za I. – III. štvrťrok vykázala náklady v sume 3 479 485 Eur, výnosy v sume 3 712 974 Eur a hospodársky výsledok vo výške 233 489 Eur. Generálny riaditeľ však konštatoval, že platobná disciplína hlavne veľkých klientov sa v III. kvartáli zhoršila. Napriek tomu sa hospodárenie tlačovej agentúry skončilo k 30. 9. 2016 s kladným výsledkom. Generálny riaditeľ očakáva kladný výsledok hospodárenia aj k 31.12. 2016.

Predseda rady poďakoval GR TASR a otvoril diskusiu.

V. Masár – konštatoval, že proces plánovania rozpočtu je kvalitný, blíži sa k realite. Neznižujú sa príjmy, agentúra udržuje plánovaný hospodársky výsledok, hospodárenie je plusové. Hodnotí to veľmi pozitívne. Pripomenul, že aj do budúcnosti treba jasne zadefinovať vzťah so štátom, aké služby štát potrebuje a v akej výške ich bude hradiť.

Po ukončení rozpravy predseda rady navrhol uznesenie.

**UZNESENIE č. 31/2016**

SR TASR berie na vedomie materiál: Hodnotenie plnenia rozpočtu TASR a informácie z účtovníctva k 30. 9. 2016

 Za: 5 Proti: 0 Zdržal sa: 0

**3.    Návrh na odpis pohľadávok**

Predseda Správnej rady TASR požiadal generálneho riaditeľa, aby informoval členov rady o návrhu na odpis pohľadávok.

Generálny riaditeľ konštatoval, že mediálny trh je jedným z najdynamickejších, čoho dôkazom sú aj neustále vznikajúce a zanikajúce mediálne spoločnosti a firmy. Členom správnej rady predložil podklad k rozhodnutiu o odpísaní nevymožiteľných pohľadávok voči dlžníkom, ktorí zanikli výmazom z obchodného registra v súhrnnej výške 21 136,44,Eur. Ide o 13 spoločností. Na všetky pohľadávky boli v súlade so zákonom č.431/2002 Z.z. o účtovníctve vytvorené opravné položky, a to v plnej výške. Odpis týchto pohľadávok nebude mať dopad na výsledok hospodárenia TASR. Generálny riaditeľ predložil členom rady aj vyjadrenie právnickej kancelárie k odpisu pohľadávok. Tá uvedené pohľadávky klasifikuje ako nevymožiteľné.

Predseda rady poďakoval GR TASR a otvoril diskusiu.

Členovia rady nemali k tomuto bodu návrhy ani pripomienky. Predseda správnej rady V. Masár navrhol uznesenie :

**UZNESENIE č. 32/2016**

SR TASR schvaľuje materiál : Podklad k rozhodnutiu o odpísaní pohľadávok voči dlžníkom, ktorí zanikli výmazom z obchodného registra v súhrnnej výške 21 136,44 Eur. Ukladá generálnemu riaditeľovi pripraviť rozhodnutie o odpísaní týchto pohľadávok.

 Za: 5 Proti: 0 Zdržal sa: 0

**4.    Rôzne**

Na rokovaní rady sa zúčastnila asistentka poslanca J. Viskupiča- Anežka Hrdá.V zmysle Rokovacieho poriadku SR TASR článok 6 bod (1) a (2) sa členovia rady uzniesli na jej účasti na rokovaní SR TASR.

Členovia správnej rady sa dohodli na termíne ďalšieho zasadnutia 30.novembra 2016 (streda) o 15,00 h.

Bratislava 19. 10. 2016

Zapísal: V. Masár v. r.

Predseda správnej rady TASR